**Evadarea**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Când urc spre cer, mă simt mult mai ușor

Și mai puternic. Vis mă simt și gând;

Sunt vânt, furtună, sunt întregul zbor

Al clipelor ce pleacă, rând pe rând.

Privirea mea, de dincolo de nori,

Scrutează țărmul vechi, îndepărtat,

În care anii trec nepăsători

Prin cei ce despre zbor nu au aflat.

Pe aripi am luciri de răsărit,

Am umbre de prin visuri ce-au trecut

Prin sita unor zori ce s-au ivit

Și-n veșnicii de dor le-au prefăcut.

Plutesc, plutesc … Ce frig e-n galaxii

În care, singur, nu pot să trăiesc!

M-aș transforma în astru de-ai veni

Și aș avea o stea s-o veșnicesc.

Dar tu, acolo-n traiul pământean,

Nu înțelegi că nu-i un simplu zbor,

Ci evadare-n clipele de van

Ce trec prin viață greu. Acum … cobor.